Source: http://sporttim.ro/fotbal/acs-poli-traieste-periculos-dupa-al-4-lea-joc-la-rand-fara-succes-1-1-cu-csm-poli-iasi
Timestamp: 2017-05-30 09:16:09+00:00

Document:
ACS Poli trăiește periculos după al 4-lea joc la rând fără succes: 1-1 cu CSM Poli Iași - sporttim.ro
ACS Poli trăiește periculos după al 4-lea joc la rând fără succes: 1-1 cu CSM Poli Iași
duminică 14 Mai 2017, de Ioan Gogoşanu	Dacă la un moment dat părea depărtată de locurile care pot duce în liga a doua, seria partidelor fără succes din returul play-out-ului a îngreunat iarăși situația celor de la ACS Poli. Având în față pe CSMS Iași, singura grupare care nu pierduse nici o partidă în play-out, gruparea timișoreană a realizat un rezultat de egalitate acasă, 1-1, scor care o ajută prea puțin în tentativa de a evita poziția care duce la barajul pentru salvarea de la retrogradare.
Precum în play-out-ul ediției trecute, ACS Poli n-a reușit să se impună acasă în fața ieșenilor
Cu Soljic suspendat iar Scutaru accidentat, Ionuț Popa l-a pierdut pe Bocșan chiar înaintea începerii jocului din etapa a X-a în play-out, fundașul acuzând probleme medicale la încălzire. După 10 minute din meci, a cedat și Poparadu, fără a mai putea continua după un contact mai tare cu un adversar. Astfel, spre deosebire de partida de miercuri cu Concordia Chiajna, pierdută de timișoreni cu 1-3, la ACS Poli nu au mai apărut în formula de start Bocșan, Soljic, Popovici și Drăghici. În locul lor, s-a apelat la Cânu, Poparadu, Croitoru și Pedro Henrique.
Duelurile directe din acest sezon au fost echilibrate, de fiecare dată înregistrându-se rezultate strânse. În sezonul regulat, bănățenii au triumfat în ambele partide. Mai întâi, pe 30 septembrie, la Iași, Drăghici a marcat unicul gol al meciului, în minutul 61. Apoi, pe 20 februarie, pe stadionul ”Dan Păltinișanu”, Pedro Henrique și Soljic au făcut inutilă reușita de onoare a lui Andrei Cristea din penalty: 2-1 (1-0). Puncte care aveau a fi însă înjumătățite, conform sistemului de desfășurare a competiției… Iar după două eșecuri consecutive, moldovenii și-au luat revanșa pe 1 aprilie, când s-au impus în Copou grație golului marcat imediat după pauză de Bole, în runda a treia din turul fazei play-out. Avea să fie unica înfrângere a timișorenilor în primele 8 etape din grupa a II-a valorică…
Însă același atacant maghiar avea să deschidă scorul și în întâlnirea de duminică seară de la ora 18, înaintea pauzei, fructificând o acțiune rapidă a ieșenilor, care a plecat chiar de la portar: 0-1. A fost de fapt abia prima ocazie de poartă a oaspeților, situațiile de gol din prima repriză fiind ca și inexistente. Fucek a încercat un șut la colțul lung dar mingea a trecut pe lângă stâlpul din stânga lui Grahovac, iar Croitoru a tras de la distanță, dar și la mare depărtare de poartă.
Iar repriza s-a încheiat cu un schimb dur de replici între cei doi antrenori, calmați cu greu de jucători, Eugen Neagoe fiind nemulțumit de unele decizii ale brigăzii de arbitri.
Partea a doua a întâlnirii a debutat cum nu se putea mai bine pentru amfitrioni. Balonul a circulat pe traseul Croitoru – Străuț – Fucek, iar croatul, nemarcat la 10 metri de poartă, a reluat cu latul în plasă, devenind al 16-lea jucător “alb-violet” care marchează în acest campionat: 1-1. Era și primul gol primit în deplasare în play-out de CSM Poli Iași dar și doar pentru a doua oară în întregul campionat ca timișorenii să egaleze acasă după pauză, în urma unei prime părți încheiate în deficit, ceea ce se mai întâmpla la încheierea returului, 1-1 cu Concordia…
Dacă cei de la CSMS Iași nu au mai creat pericol în careul lui Straton, bănățenii au trecut în două rânduri pe lângă golul victoriei. Bărbuț a croșetat de pe dreapta pe stânga, depășind rând pe rând fundașii adverși, însă șutul din interiorul careului nu a prins nici măcar spațiul porții. A fost imitat de nou-intratul Drăghici, care, lansat de Mailat, a reluat din lateral dreapta pe lângă poartă.
ACS Poli n-a marcat mai mult de un gol în ultimele 6 meciuri acasă din Liga 1
A fost a patra remiză a ACS-ului în play-out dar și a 4-a partidă consecutivă în care nu obține victoria, remizele 1-1 acasă cu oaspeții din Moldova încadrând recentele eșecuri succesive în Ilfov. De altfel, în returul play-out-ului, trupa lui Ionuț Popa încă nu și-a trecut în cont vreun succes: două puncte din 12 posibile.
În acest context, disputele cu Pandurii și ASA Târgu Mureș de pe stadionul ”Dan Păltinișanu”, de marți 23 aprilie de la ora 20,30 și duminică 28 aprilie de la ora 18, devin capitale pentru rămânerea în afara locurilor care duc direct în liga secundă. Până atunci însă, pe parcursul a șase zile, timișorenii vor evolua în trei competiții. Pe 17 mai este programat returul semifinalei Cupei României, miercuri seară de la ora 19, acasă cu Astra Giurgiu. Iar trei zile mai târziu, pe Arena Națională, vor juca pentru trofeul Cupei Ligii, contra celor de la Dinamo București, pregătiți de timișoreanul Contra. În fine, după alte trei zile, în campionat, la Timișoara se va deplasa Pandurii Târgu Jiu, una dintre candidatele la retrogradare…
Revenim cu galeria foto, în vreme ce rezultatele, ierarhia actualizată și programul rundei viitoare, a 11-a, în care ACS Poli a jucat deja la Chiajna, sunt enumerate pe coloana dreaptă. Etapa în curs se încheie luni cu ASA – FC Botoșani de la ora 18 și Pandurii – Concordia, de la ora 20:30. Runda a 11-a continuă vineri cu Pandurii – ASA de la ora 18 și CSM Poli Iași – Gaz Metan de la 20:30, încheindu-se duminică (ora 13): FC Voluntari – FC Botoșani. Antepenultima etapă, a 12-a, va fi inaugurată marți 23 mai de la ora 18 de Gaz Metan – Concordia, plus ACS Poli – Pandurii de la 20,30.
ACS Poli Timișoara – CSM Poli Iași 1-1 (0-1)
Stadion ” Dan Păltinișanu”, duminică 14 mai, ora 18.
Au marcat: 0-1 Bole (min. 42), din degajarea lui Grahovac, Golubovic i-a pasat cu capul lui Bole, iar acesta a șutat de la 17 metri, lateral stânga, sub bara lui Straton, prins puțin ieșit din poartă; 1-1 Fucek (min. 48), după ce Străuț s-a descurcat de minune pe banda dreaptă și l-a găsit pe croat singur la 10 metri, central, mijlocașul reluând în plasă cu latul, pe jos, pe lângă portar.
ACS Poli: Straton – Străuț, Cânu, Șeroni, Novak (Neagu, 62) – Artean, Poparadu (Mailat, 11) – Bărbuț, Croitoru (c), Fucek – Pedro Henrique (Drăghici, 73).
Pe bancă: Curileac – Ignea, Popovici, Doman.
Iași: Grahovac – Voicu, Ciucă, Frăsinescu (c), Sato – Răuță, Stenio (Ciucur, 58), Boșoi, Ștefănescu (Panțîru, 54) – Bole (Cristea, 76), Golubovic.
Pe bancă: Caparco – Asăvoaei, Moldovan, Mitic.
Cartonașe galbene: – / Frăsinescu (7), Răuță (34), Voicu (51), Sato (72), Boșoi (83).
Arbitri: Radu Petrescu (Bucureşti) – Octavian Şovre (Oradea), Bogdan Gheorghe (Bucureşti).
Acest articol a fost publicat în Fotbal, Liga 1 și etichetat cu ACS Poli - CSM Poli Iasi 1-1, Bole, clasament, fotbal, Fucek, Liga 1, play-out, sport. Salvează legătura permanentă.	Lasă un răspuns Anulează răspunsul	Adresa ta de email nu va fi publicată. Câmpurile obligatorii sunt marcate cu *Comentariu Nume * Email * Sit web sapte + 8 = Ultimele articole din categoria Fotbal:

References: CSM 
 CSM 
 CSM 
 CSM 
 CSM 
 CSM